
ציווי מתוך ודאות
צבי ויינגרטן

שיח לשבת תצוה
הרמב״ם קובע, כאחד מעיקרי האמונה, שזו התורה לא תהא מוחלפת, ובשני עיקרים נוספים הוא מדבר על מוחלטותה של נבואת משה: "שנבואת משה רבנו עליו השלום הייתה אמתית ושהוא היה אב לנביאים, לקודמים לפניו ולבאים אחריו", "שכל התורה המצויה עתה בידינו היא הנתונה למשה רבנו עליו השלום". עד כדי כך מדגיש הרמב"ם את מוחלטות זו של משה ותורתו, שגם המשיח, לדעתו, יהיה ברמה גבוהה אך פחותה ממשה, ובטח שאינו עתיד לשנות דבר מהתורה.

מה משמעה של מוחלטות זו? ניתן לפרשה, כפי שהרמב"ם מציין בעצמו, על פי ההבדל במדרגת הנבואה בין משה (אב הנביאים) לבין שאר הנביאים. חז"ל ראו את נבואת משה כנבואת "אספקלריא מאירה" ואילו את נבואת שאר הנביאים הגדירו כ"אספקלריא שאינה מאירה".
 מהו ההבדל? חז"ל המשיכו להסביר שהנביאים ניבאו במילים "כה אמר ה'" ואילו למשה נוספה גם היכולת לנבא ב"זה הדבר אשר ציוה ה'". הנביאים האחרים מקבלים את נבואתם במעורפל, בעוד נבואת משה היא בהירה ומונהרת. חכמים הדגישו הבדל זה, עד כדי נתינת הסבר של כף זכות למעשיו של צדקיה בן כנענה – נביא השקר שהכה את מיכיהו (בימי אחאב). על פי דבריהם (בבלי סנהדרין פט, ע"א), "רוח נבות אטעיתיה...". רוצה לומר, שצדקיה לא בדה את הדברים מלבו אלא קיבל נבואה אך הייתה זו רוחו של נבות ולא רוחו של הקב"ה. רבי יוחנן נותן תשובה שמסבירה כיצד היה צדקיה בן כנענה יכול להימנע מלנבא נבואת שקר, אך נמצאנו למדים שאין לנביא הרגיל יכולת להעביר את מוחלטותה של נבואתו לאחר – תמיד יקונן הספק, תמיד יישאר במקום ש"כה אמר" ולא במוחלטות של "זה הדבר".

משה לעומת זאת, רואה מוחלטות, הוא לא רק מאמין במה שהוא שומע אלא יודע בוודאות שאין כמוה, שמה שהוא שומע זה באמת מה שרצה ה' לומר. ובכל זאת, ישנו תנאי נוסף לנבואת משה. התנאי הנוסף הזה מתגלה ברמיזה הידועה של פרשת תצוה. פרשה זו נקראת בשם הפעולה האלימה שיש בנבואה – היכולת לצוות, להכריע בשביל האחר את שעליו לעשות. הציווי בהקשר הנבואי והדתי בכלל פירושו פנייה לאחר ואמירה שהוא מוכרח לעשות דבר מה ודבר זה הוא בהכרח טוב. כדי לעשות זאת על הנביא מחד, להיות בטוח שזה באמת הדבר אשר צווה ה' אך הוא גם חייב להגיע לציווי ממקום שבו אין לנטיותיו מקום – שבמשך הזמן משמיעת הציווי ועד שהוא מועבר לנמען, לא נטמא הציווי בנגיעות אישיות ששינו אותו. בפרשה היחידה בה משה מצטווה לצוות, הוא איננו קיים כלל, הוא נעלם – אם בגלל ההקרבה שלו שתבוא לידי ביטוי בפרשת כי תשא, אם בגלל שהוא נפטר ביום קודם קריאתה של הפרשה (בז' אדר שחל ביום שישי), אם בגלל שהוא פשוט מפנה את מקומו – כך או אחרת, שמו לא נקרא בפרשה זו, והרי זהו מסר מוחלט או מסופק על וודאות והיכולת לנהוג באלימות אפילו פחותה בשמה של ודאות כזו.   

� אני חושב שאני הולך בעקבות מו"ר הרב שג"ר במאמר זה, ועל כל פנים, חלק מהרעיון שאוב מדבריו בשני מאמרים ב"נהלך ברגש": 'היסטוריה ומשיחיות לפי הרמב"ם' ו'אי הוודאות כניסיון העקדה'. 


� בדרך כלל מפרשים שההבדל הוא בין חלון (אספקלריא מאירה) לבין ראי (אספקלריא שאינה מאירה) אך דומני שהסבר זה איננו מדויק לחלוטין. הראי איננו ראי כפי שמצוי בידינו אלא חלון שמצדו השני אין אור ועל כן נוצרת השתקפות של המביט מצדו האחד, בעוד שנבואת משה היא כחלון שבצדו השני יש אור ולכן הוא מסוגל להביט בבירור לצד השני.

